天山雪歌送蕭治歸京
作者：岑參
朝代：唐

paragraphs: 天山有雪常不開，千峰萬嶺雪崔嵬。
北風夜捲赤亭口，一夜天山雪更厚。
能兼漢月照銀山，復逐胡風過鐵關。
交河城邊飛鳥絕，輪臺路上馬蹄滑。
晻靄寒氛萬里凝，闌干陰崖千丈冰。
將軍狐裘臥不暖，都護寶刀凍欲斷。
正是天山雪下時，送君走馬歸京師。
雪中何以贈君別，惟有青青松樹枝。